Alexandru Rafila, ministrul Sănătății, consideră că eliminarea impozitului pe concediile medicale trebuie "judecată cu precauţie", menţionând că Ministerul de Finanţe, Ministerul Sănătăţii şi Casa Naţională de Asigurări de Sănătate vor face o analiză pentru a se ajunge la decizia corectă.
"Cred că trebuie o abordare echilibrată. Aici eu aş menţiona un lucru care cred că este foarte important: în atribuţiile Casei Naţionale de Asigurări de Sănătate există foarte clar stipulat că au datoria să controleze modul în care se eliberează aceste concedii şi nu se referă la controlul pacienţilor, ci la marii prescriptori de concedii medicale şi probabil că o organizare mai bună şi o intensificare a controalelor va duce la echilibrarea situaţiei în ceea ce priveşte numărul de concedii medicale. Politica fiscală a României nu o face Ministerul Sănătăţii", a răspuns Rafila citat de Agerpres, atunci când a fost întrebat ce se întâmplă cu impozitarea concediilor medicale şi dacă această măsură va fi eliminată pentru anumite categorii.
Când i s-a cerut o opinie cu privire la eliminarea completă a acestui impozit sau doar pentru femeile gravide și persoanele cu afecțiuni cronice, Rafila a declarat: "Trebuie judecat cu precauţie, pentru că, sigur, sunt boli cronice care sunt cu un impact foarte mare, inclusiv bolile de oncologice, femeile gravide nu mai discutăm că este o astfel de situaţie, avem şi urgenţele medico-chirurgicale, dacă are cineva un accident, de exemplu".
Ministrul Sănătății subliniază necesitatea unei analize realizate de CNAS și de Ministerul Sănătății care să conducă la alegerea corectă în vederea eliminării taxei pe boală.
"Dar trebuie o evaluare care trebuie făcută cu plătitorul, plătitorul este Casa Naţională de Asigurări de Sănătate. Bugetul casei este grevat de o datorie care a crescut, pentru că, de la mai puţin de 1 miliard lei, am ajuns să plătim 6 miliarde lei concedii medicale. Nu pot să spun că e mult sau mai sau este puţin, dar trebuie făcută o analiză care să poată să ducă la decizia corectă. Nu se pot face declaraţii, exclusiv declaraţii. Trebuie să avem un plan pe care să putem să vi-l comunicăm după ce cele trei instituţii, respectiv Ministerul de Finanţe, Ministerul Sănătăţii şi, bineînţeles, Casa Naţională de Asigurări de Sănătate, îl au", a adăugat Rafila.